**ВИДОВЕ ОБЛАЧНИ ТЕХНОЛОГИИ СПОРЕД ВИДИМОСТТА ИМ**

* **Публичният облак** (public cloud) представлява ИТ инфраструктура, платформа или услуга, която е публично достъпна в интернет (срещу заплащане или безплатно). За пример може да се приеме GMail.
* **Частният облак** (private cloud) е вътрешнофирмена облачна инфраструктура (хардуер + софтуер), която обединява ИТ услугите на дадена фирма или организация и няма достъп за външни организации и лица. Той се оперира от частен (вътрешен) за организацията data center и така фирмата подсигурява неприкосновеност и сигурност на данните си. Пример за private cloud може да е ИТ инфраструктурата на всяка голяма банка.
* **Хибридният облак** (hybrid cloud) е смесица между частен и публичен облак с цел намаляване на разходите. Добър пример за организация с такъв облак ще бъде банка, стопанисваща данните и ИТ системите си локално (inhouse), но ползваща за backup публичен облак като Amazon S3, съхранявайки резервно криптирано копие на данните си.
* **Общественият облак** (community cloud) представлява инфраструктура, споделяна от няколко организации, формиращи общност, споделяйки близки интереси като сигурност, условия за ползване, изисквания за съвместимост и други подобни. Този вид облак предлага по-висока степен на поверителност, сигурност и политика на съвместимост. Пример за такъв тип облак е проектът Gov Cloud на Google.
* **Комбинирният облак** (combined cloud) се формира при съединяването на няколко облака. Интегрират се по-голям брой външни и вътрешни доставчици на услуги и приложения. Така се улесняват достъпът и ползването на услугите в публичния облак, като в същото време се спестяват определени трудности като например PCI съвместимост.
* **Вътрешният облак** (облак в облаците) (cloud of clouds) представлява мрежа от облачни структури, изградена на базата на отворени стандарти и предоставяща специфична среда на облачна технология. Изграден е от желанието на няколко доставчика на облачни технологии да формират обща среда. Глобален вътрешен облачен модел може да предоставя огромен брой услуги на потребителите, което е извън възможностите или приоритетите на един отделен доставчик.